Óvenju hlý og hagstæð gróðurtíð hefur verið á landinu sunnanverðu síðustu vikurnar . Margir telja vorkomu núna þá bestu í langan tíma , jafnvel í hálfa öld . Byrjað var að sá byggi í akra á Melum í Melasveit fyrir hálfum mánuði eða laugardaginn 26. apríl . Þegar er farið að koma þó nokkuð upp úr akrinum þannig að byggið er fljótt að spíra og taka við sér þetta vorið . Svínabændur hjá Stjörnugrís á Melum í Melasveit hafa síðustu misserin ráðist í mikla kornrækt og stefna að því að stórauka hana næstu árin auk þess að kaupa korn af bændum . Þetta gera þeir í þeirri viðleitni að stórminnka innflutt fóður , sem og að nýta landið til ræktunar og áburðinn frá svínunum . Landflæmi er mikið á Melum og nágrenni , en auk Mela eru bændur þar með nærliggjandi jarðir undir í ræktuninni , Ás og hluta af Sómastöðum . Í fyrra var sáð byggi í 140 hektara og í ár var stefnt á að sá í nær tvöfalt stærra svæði . Tveir starfsmenn í jarðræktinni á vegum Melabúsins hafa í nær allan vetur unnið að því að undirbúa landið og akrana fyrir sáningu . Annar þeirra tveggja sem vinnur við sáningu og plægingu á Melum er Jón Þór Marinósson rúmlega tvítugur piltur frá Hvítanesi í Hvalfjarðarsveit , líklega verðandi bóndi þar . Blaðamaður Skessuhorn átti við hann spjall á mánudag milli þess sem Jón Þór var að plægja og sá á Melum . Viðtalið birtist í Skessuhorni sem kemur út í dag .